Борис Пастернак
Във всичко искам да прозра…

Превод от руски: Кирил Кадийски, 2001

chitanka.info

Във всичко искам да прозра

до същината.

И труд, и път да разбера,

и смут в душата.

Да вникна в миналите дни

с причини, цели,

до корена, до глъбини

и до предели.

Да хващам нишката пред мен

в съдби, събития,

да мисля, чувствам окрилен

с любов, с открития.

О, само ако можех аз,

и то отчасти,

в октави бих възпял и страст,

и всички страсти.

И беззакония, и грях,

и нежелани

злини, преследвания, страх

и лакти, длани.

Закон извел бих за страстта

и отначало

дарявал бих я до смъртта

с инициали.

Садил бих стихове край мен.

Цъфтели биха

липи сред парка подреден

в редица тиха.

Щях дъх на рози и на дъжд

в стиха да туря,

лъки, ливади и камъш,

и гръм на буря.

Успя тъй някога Шопен

да стори чудо,

села, нивя, простор зелен

побрал в етюди.

На сбъднатите тържества

игра и мъка.

Натегнатата тетива —

докрай! — на лъка.

Издание: в. „Литературен форум“, бр. 5 (446), 06.02. — 12.02.2001 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.